Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 32/14)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»CORBIÈRES-BOUTENAC«

PDO-FR-A0670-AM01

Meddelelsesdato: 3.11.2020

BESKRIVELSE AF OG BEGRUNDELSE FOR DEN VEDTAGNE ÆNDRING

1. Det geografiske område og området i umiddelbar nærhed

Afsnit IV — Det geografiske område og området i umiddelbar nærhed — kapitel I — i produktspecifikationen er blevet suppleret med en henvisning til den officielle geografiske kode, der anerkender og fastlægger listen over kommuner opdelt efter departement på nationalt plan. Denne redaktionelle ændring gør det muligt at henvise til det geografiske område i henhold til den gældende udgave fra 2019 af den officielle geografiske kode, som er offentliggjort af INSEE, og sikre den retlige afgrænsning af det geografiske område.

Enhedsdokumentet suppleres med en sådan henvisning til »det geografiske område« og »området i umiddelbar nærhed«.

2. Afgrænset parcelområde

Afsnit IV — kapitel I — i produktspecifikationen er blevet ændret for at erstatte ordlyden »Vinene fremstilles udelukkende af vinstokke« med den mere præcise ordlyd: »Vinene fremstilles af druer fra parceller« beliggende i produktionsparcelområdet.

Denne omformulering berører ikke enhedsdokumentet.

3. Vinstoksorter

Afsnit V — kapitel I — i produktspecifikationen vedrørende vinstoksorter er blevet ændret for at fjerne begreberne primære eller sekundære druesorter. De fire druesorter med betegnelserne Carignan N, Grenache N, Mourvèdre N og Syrah N er uændrede, men anses alle for at være primære druesorter.

Denne liste over sorter suppleres med regler om andele af disse sorter i hver bedrifts vinstokbestand. Disse regler er blevet ændret for at øge andelen af Carignan til over 30 % af vinstokbestanden. Dette har til formål at bekræfte sortens betydning i forhold til andre sorter.

Punktet »Primære druesorter« i dette enhedsdokument er blevet ændret, således at de fire druesorter er medtaget. Listen over »sekundære sorter« udgår.

4. Udbytte

I produktspecifikationens kapitel I, punkt VIII, vedrørende udbytte af vine med den beskyttede oprindelsesbetegnelse er grundudbyttet sænket fra 45 til 42 hl/ha, og det maksimale udbytte er sænket fra 54 til 50 hl/ha for at tilpasse det til udbytteniveauet for vine med oprindelsesbetegnelse produceret i regionen Corbières.

Ændringen af det maksimale udbytte er rettes i enhedsdokumentet under punktet »Maksimalt udbytte«.

5. Dyrkningsmetoder

I produktspecifikationens kapitel I, punkt VI, vedrørende vindyrkningsmetoder:

— den gennemsnitlige maksimale plantetæthed pr. parcel er reduceret fra 7 500 kg til 7 000 kg pr. hektar som følge af faldet i vinudbyttet

— kunstvanding af vinstokkene er tilladt. I så fald nedsættes den gennemsnitlige maksimale plantetæthed pr. parcel til 5 500 kg/ha.

I kapitel I, punkt VII, i produktspecifikationen vedrørende høst, transport og druernes modning, ophæves bestemmelsen om, at druerne af sorten Carignan transporteres hele til vinfremstillingsstedet. Denne bestemmelse ophæves i produktspecifikationen, da der snarere er tale om god praksis end om en produktionsbetingelse. Den ophæves endvidere som følge af fremskridt inden for transport af vinhøst.

Disse tilpasninger i produktspecifikationen gør det muligt bedre at tilpasse produktionsforholdene til områdets virkelighed.

Disse ændringer er overført til punktet »Vinfremstillingspraksis« i enhedsdokumentet.

6. Nye vinstokke i produktion

I kapitel I, punkt VIII, i produktspecifikationen vedrørende udbytte og vinstokke i produktion rykkes produktionsdatoen for vinstokke af sorten Carignan med ret til betegnelsen frem til det syvende år, der følger efter det år, hvor udplantningen fandt sted, i stedet for det niende år, for at understrege Carignans betydning for udtrykket i de vine, der er omfattet af betegnelsen.

Enhedsdokumentet berøres ikke af denne ændring af produktspecifikationen.

7. Produktets analytiske egenskaber

I produktspecifikationens kapitel I, punkt VII, vedrørende høsten er det naturlige alkoholindhold udtrykt i volumen fastsat til mindst 13 % i stedet for 12 %, og druernes modenhed vurderes ud fra, at druernes sukkerindhold skal være lavere end 224 i stedet for 207 gram pr. liter ugæret druesaft. Disse tilpasninger i produktspecifikationen gør det muligt bedre at tilpasse produktionsforholdene til områdets virkelighed.

Disse ændringer er overført til enhedsdokumentet sammen med de detaljerede analytiske egenskaber for produktet i beskrivelsen af vinen.

8. Sammenstikning af druesorter

I kapitel I, punkt IX, i produktspecifikationen præciseres det i reglerne for sammenstikning af sorten Carignan, at andelen af Carignan i sammenstikninger skal være mindst 30 %. Denne mindsteandel gør det muligt at bekræfte Carignans afgørende placering eller betydning, hvad angår udtrykket af de vine, der er omfattet af betegnelsen.

Denne ændring er overført til punktet »Vinfremstillingspraksis« i enhedsdokumentet.

I samme punkt præciseres bestemmelserne om emballering uden ændringer for at fastslå, at al vin aftappes.

Denne ændring er overført til punktet »Vinfremstillingspraksis« i enhedsdokumentet.

9. Emballering

I kapitel I, punkt IX, stk. 3, i produktspecifikationen — Bestemmelser om emballering — præciseres det, at al vin aftappes. Sætningen »For alle emballerede partier« ændres til »Alle partier aftappes«.

Denne præcisering er overført til punktet »Vinfremstillingspraksis« i enhedsdokumentet.

10. Dato for frigivelse af vin

Under punkt IX, stk. 5, i produktspecifikationen vedrørende forarbejdning af vin og emballering, er datoerne for frigivelse af vin mellem grossister og leverandører udgået for at muliggøre en frigivelse af vinen mellem alle erhvervsdrivende og for at fjerne risici for illoyal konkurrence.

Denne ændring er overført til punktet »Specifikke ønologiske fremgangsmåder« i enhedsdokumentet.

11. Tilknytning til det geografiske område

I kapitel I, punkt X, i produktspecifikationen vedrørende tilknytningen til det geografiske område er de menneskelige faktorer, der bidrager til tilknytningen, blevet suppleret med en præcisering af producenternes intervention med henblik på udvikling af et område og specifik knowhow.

Denne opdatering er indført i enhedsdokumentet under punktet med den organoleptiske beskrivelse af vinen(e).

I kapitel I, punkt X, i produktspecifikationen vedrørende tilknytningen til det geografiske område er tallene for produktion af vin, der er omfattet af betegnelsen, blevet ajourført.

Disse tal er blevet opdateret i afsnittet om tilknytningen til det geografiske område i enhedsdokumentet.

I kapitel I, punkt X, i produktspecifikationen vedrørende tilknytningen til det geografiske område er tilknytningen blevet suppleret for at præcisere, hvilken rolle sorten Carignan N spiller, når det drejer sig om udtrykket i de vine, som er omfattet af betegnelsen.

Disse tal er blevet opdateret i afsnittet om tilknytningen til det geografiske område i enhedsdokumentet.

12. Bestemmelser om præsentation og mærkning

I kapitel I, punkt XII, i produktspecifikationen vedrørende præsentation og mærkning kan »Corbières« og ikke længere »Languedoc« angives som den største geografiske betegnelse, hvilket svarer til et større geografisk område. Vindyrkningsområdet som omfattet af betegnelsen er en direkte del af vindyrkningsområdet, der er knyttet til den beskyttede oprindelsesbetegnelse »Corbières«, som mere præcist angiver vinens geografiske oprindelse.

Denne præcisering er overført til punktet »Mærkning« i enhedsdokumentet.

13. Indberetningsforpligtelser i forbindelse med kontroller

I kapitel II i produktspecifikationen vedrørende vinproducenternes indberetningsforpligtelser er følgende præciseringer blevet tilføjet:

— Identificering af de parceller, der kan kunstvandes, skal vedlægges den forudgående indberetning for parceller knyttet til vinproduktionen.

— Den frist for indberetning af krav, som hver erhvervsdrivende skal sende til den faglige interesseorganisation, ændres. Den sendes til den faglige interesseorganisation senest den 1. februar året efter høsten og mindst ti arbejdsdage før den første indberetning af transaktioner eller emballeringer.

— Indberetningen af transaktioner mellem godkendte oplagshavere er blevet suppleret. Den skal sendes til den faglige interesseorganisation, men også til inspektionsorganet på den dag, hvor transaktionen finder sted mellem de erhvervsdrivende, eller som minimum fem arbejdsdage herefter og som minimum ti arbejdsdage før tilbagetagelsen. Den skal ud over sælgerens fulde navn og adresse indeholde oplysninger om kvaliteten og mængden af den vin, der er omfattet af indberetningen, dens årgang og køberens fulde navn og adresse.

— Erhvervsdrivende, der foretager mere end 12 emballeringer om året, sender hver måned en summarisk emballeringsindberetning til den faglige interesseorganisation og til inspektionsorganet.

— Enhver erhvervsdrivende, der ønsker at markedsføre en vin under en mere generel betegnelse, skal indberette den mere overordnede betegnelse til den faglige interesseorganisation og inspektionsorganet mindst otte arbejdsdage før denne tilbagetagelse med henblik på at sikre kontrollen heraf. Vinens betegnelse, farve, årgang, mængde og oplagringssted fremgår af indberetningen. Denne skal være ledsaget af nedenstående: — for vinproducenter: af en kopi af indberetningen af krav for den oprindelige betegnelse — for erhvervsdrivende, der ikke er vinproducenter: af et udtræk fra materialeregnskabet eller en kopi af bulktransaktionen for betegnelsen.

— Enhver erhvervsdrivende, der foretager en afklassificering af vine med kontrolleret oprindelsesbetegnelse, indgiver sin indberetning til den faglige interesseorganisation og det godkendte inspektionsorgan »inden for syv arbejdsdage« og »ikke længere mindst 15 arbejdsdage« efter denne afklassificering.

— Hver enkelt erhvervsdrivende indberetter beskæringsmetoden for den enkelte parcel til den faglige interesseorganisation i den forudgående indberetning af parcelanvendelsen.

— De erhvervsdrivende fører et kontrolregister over modenhed med en fortegnelse over druernes sukkerindhold pr. afgrødeenhed eller volumenprocent pr. beholder.

Disse ændringer påvirker ikke enhedsdokumentet.

14. Vigtigste punkter, der skal kontrolleres

Tabellen i kapitel III i produktspecifikationen er blevet ajourført med hensyn til kontrol af produkter. Alle partier kontrolleres for så vidt angår de emballerede vine.

ENHEDSDOKUMENT

1. Produktets betegnelse

Corbières-Boutenac

2. Type af geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen(e)

Organoleptiske egenskaber

Der er tale om tør, ikkemousserende rødvin.

»Corbières-Boutenac« er en tør modnet rødvin, hvor sorterne Carignan N, Grenache N, Mourvèdre N og Syrah N i sammenstikningerne udgør mindst 70 %. Sorten Carignan N skal som minimum udgøre 30 % af den enkelte sammenstikning. Som lagringsvin skal den oplagres frem til den 31. december året efter høsten, herunder mindst to måneder på flaske for at forbedre dens garvesyrestruktur.

Vinene har normalt en dyb farve med et violet skær, når de er unge. De udvikler dufte af krydderier og modne frugter. De har en intens og fyldig smag stammende fra de naturlige og harmoniske garvesyrer kombineret med dejlige noter af mokka, krydderier og karamel. De er drøje, krydrede og varme.

Analytiske egenskaber

Rødvinene har et naturligt alkoholindhold i volumen på mindst 13 %.

Partier af vin, der er klar til markedsføring, har et gæringsdygtigt sukkerindhold (glukose og fruktose):

— på højst 3 gram pr. liter for vine med et naturligt alkoholindhold i volumen på højst 14 %

— på højst 4 gram pr. liter for vine med et naturligt alkoholindhold i volumen på over 14 %.

Når vinene er klar til at blive solgt på fad eller i salgsemballage, har de et æblesyreindhold på højst 0,4 gram pr. liter. Det totale syreindhold, indholdet af flygtig syre og det totale indhold af svovldioxid svarer til det, der er fastsat i EU-lovgivningen.

Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.) Minimumssyreindhold: Maksimalt indhold af flygtig syre (i mEq/l): Maksimalt indhold af svovldioxid (i mg/l):

5. Vinfremstillingspraksis

a. Væsentlige ønologiske fremgangsmåder

Særlig ønologisk fremgangsmåde

— Anvendelse af træflis er ikke tilladt.

— Enhver varmebehandling af vinhøsten på over 40° C er ikke tilladt.

— Ud over ovennævnte bestemmelser skal de ønologiske fremgangsmåder, der anvendes ved fremstillingen af disse vine, opfylde bestemmelserne i EU-lovgivningen og den franske lov om landbrug og fiskeri (Code rural).

— Det er forbudt at anvende kontinuerlig vinfremstiller, kontinuerlig vinpresse, centrifugal-druerive (druerive med lodret akse) og centrifuge.

I sammenstikninger:

— er andelen af sorterne Carignan N, Grenache N og Mourvèdre N samlet som minimum 70 %

— er andelen af sorten Carignan N som minimum 30 %

— må andelen af en sort ikke overstige 80 %

— oplagres vinene som minimum frem til den 31. december året efter høsten, herunder mindst to måneder på flaske

— afsættes vinene ved produktionsperiodens udløb til forbrugeren fra den 1. januar andet år efter høsten

— aftappes alle partier.

Dyrkningspraksis

Beplantningstætheden på vinmarkerne er mindst 4 400 vinstokke pr. ha. Afstanden mellem rækkerne må ikke overstige 2,50 m.

Arealet for hver enkelt vinstok må ikke overstige 2,25 m2. Dette areal beregnes ved at gange afstanden mellem rækkerne med afstanden mellem vinstokkene i samme række. For så vidt angår de vinstokke, der er plantet i kvadrater eller forskudt, og hvor der anvendes gobelet-beskæring, har hver vinstok et areal på højst 3 m2.

Hvis der anvendes gobelet-beskæring, foretages der en kort beskæring af vinstokkene med højst seks grene pr. vinstok. Hver gren har højst to skud.

Hvis der anvendes Royat-beskæring, foretages der en kort beskæring af vinstokkene:

— enten med højst seks grene pr. vinstok, hvor hver gren har højst to skud

— eller med højst ti grene pr. vinstok, hvor hver gren har højst ét skud.

Der kan gives tilladelse til vanding.

Den maksimale gennemsnitlige plantetæthed pr. parcel er fastsat til 7 000 kilo pr. hektar. Hvis kunstvanding er tilladt, er den maksimale gennemsnitlige plantetæthed pr. kunstvandet parcel 5 500 kg pr. hektar.

Druer med et sukkerindhold på under 224 g pr. liter må ikke anses for fuldmodne.

Druerne af sorten Carignan N høstes manuelt og transporteres hele til vinfremstillingsstedet.

b. Maksimumsudbytte

50 hektoliter pr. hektar

6. Afgrænset geografisk område

Druehøsten, vinfremstillingen, forarbejdningen, oplagringen og emballeringen finder sted i følgende kommuner i departementet Aude i henhold til den officielle geografiske kode fra 2019: Boutenac, Fabrezan, Ferrals-les-Corbières, Lézignan-Corbières, Luc-sur-Orbieu, Montséret, Ornaisons, Saint-André-de-Roquelongue, Saint-Laurent-de-la-Cabrerisse, Thézan-des-Corbières.

7. Vigtigste druesort(er)

Carignan N

Grenache N

Mourvèdre N — Monastrell

Syrah N — Shiraz

8. Beskrivelse af tilknytningen

I det centrale område af departementet Aude mellem Carcassonne og Narbonne omkring »Pinada de Boutenac«, som har sit højeste punkt i 273 meters højde, afgrænses det geografiske område:

— af de tre floder Orbieu mod nord, Aussou mod øst og Nielle mod vest

— af kalkplateauerne Thézan-des-Corbières og Saint-Laurent-de-la-Cabrerisse mod syd.

Denne syd-/sydvestvendte geografiske enhed er kendetegnet ved et let bakket terræn med små bjerge, lange smalle bjergkamme og højderygge med fyrrebeplantede toppe.

Vinmarkerne dækker størstedelen af skråningerne op til en højde af ca. 180 meter. De vindyrkningsarealer, der er omfattet af den kontrollerede oprindelsesbetegnelse »Corbières-Boutenac«, er under påvirkning af et middelhavsklima og beskyttes af en bakkeformation. Derudover forekommer der påvirkninger fra havet og nordvestenvind. Jorden er mager og meget stenet, men er tilstrækkelig dyb til at sikre en god roddannelse.

Naturforholdene er meget gunstige for en god modenhed, idet der undgås vandmangel om sommeren. Der opnås gradvis stabilitet i plantevæksten, og de mest hårdføre sorter, herunder Mourvèdre N og Carignan N, er genstand for en sen produktion.

Naturforholdene er særligt gunstige for de historiske middelhavssorter Grenache N, Mourvèdre N og Carignan N, og de har vist sig at være gunstige for sorten Syrah N, der blev indført i hele Languedoc-Roussillon i starten af 80'erne. I de køligste perioder giver sidstnævnte de ønskede og originale aromatiske noter.

Carignan N, som er en hårdfør sort, er modstandsdygtig over for vind og tørke. Vinproducenterne planter navnlig denne sort ud i de mest magre jorde i »Boutenac«-området, som udgør et velegnet naturligt miljø. Unge vine har vedvarende og kraftige garvesyrer, der modnes i takt med oplagringen.

Sorten Grenache N dyrkes med fordel i stenet jord. Den tilpasser sig vinden og bidrager i de varmeste perioder med frugtagtighed, et højt alkoholindhold og dybde til sammenstikningerne.

Sorten Mourvèdre N egner sig især til forhold med meget varm jord og gode vandforhold. Efter en langsom tilpasning, der betyder, at sorten først indgår i sammenstikningen efter det sjette år, bidrager den med subtile noter og højt værdsatte garvesyrer.

Jordbunden, klimaet og den menneskelige knowhow i forbindelse med udplantningen af sorterne, dyrkningsmetoden (kort beskæring af middelhavssorterne), dyrkningspraksis (manuel høst) og oplagring (obligatorisk et år, heraf to måneder på flaske for at raffinere vinene) bidrager til at opnå et originalt produkt. »Corbières« blev anerkendt som kontrolleret oprindelsesbetegnelse i 2005.

Produktionsbetingelserne omfatter en periode med oplagring på flaske i det afgrænsede geografiske område og det afgrænsede område i umiddelbar nærhed. På denne måde vil producenterne sikre produktets kvalitet og specificitet bedre og dermed den kontrollerede oprindelsesbetegnelses omdømme.

Denne nye kontrollerede oprindelsesbetegnelse er imidlertid forbundet med en lang tradition for vindyrkning. Vindyrkningsarealerne fandtes allerede i romertiden, således som det fremgår af den ældste henvisning til vindyrkning i regionen Corbières, »Villa major«, senere »Villemajou«, som ligger i kommunen Boutenac i hjertet af det geografiske område.

9. Andre vigtige betingelser (emballering, mærkning, andre krav)

Retlig ramme:

de nationale bestemmelser

Type supplerende betingelse:

undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende vinfremstillingen, forarbejdningen, oplagringen og emballeringen af vinen, omfatter følgende kommuner i departementet Aude på grundlag af den officielle geografiske kode år 2019: Bizanet og Narbonne.

Retlig ramme:

de nationale bestemmelser

Type supplerende betingelse:

supplerende bestemmelser om mærkningen

Beskrivelse af betingelsen:

a) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: — det drejer sig om en navngiven matrikelregistreret lokalitet — navnet fremgår af høstanmeldelsen. Den navngivne matrikelregistrerede lokalitet skal være trykt med skrifttyper, der hverken i højde eller bredde er større end halvdelen af de skrifttegn, som navnet på den kontrollerede oprindelsesbetegnelse angives med.

b) På etiketten for vine med den kontrollerede oprindelsesbetegnelse er det tilladt at angive »Corbières« som større geografisk enhed.

Størrelsen på skrifttegnene for denne større geografiske enhed må hverken i højden eller bredden være større end halvdelen af størrelsen af de skrifttegn, som udgør betegnelsen for den kontrollerede oprindelsesbetegnelse.

Retlig ramme:

de nationale bestemmelser

Type supplerende betingelse:

emballering i det afgrænsede geografiske område

Beskrivelse af betingelsen:

Vinene oplagres som minimum frem til den 31. december året efter høsten, herunder mindst to måneder på flaske.

Produktionsbetingelserne omfatter en periode med oplagring på flaske i det afgrænsede geografiske område og det afgrænsede område i umiddelbar nærhed. På denne måde vil producenterne sikre produktets kvalitet og specificitet bedre og dermed den kontrollerede oprindelsesbetegnelses omdømme.

Link til produktspecifikationen

https://info.agriculture.gouv.fr/gedei/site/bo-agri/document_administratif-eb40cd8d-b50b-496a-9338-b05361e352b3

(1) EUT L 9 af 11.1.2019, s. 2.